Jann Sjursen (KD), 2004-11-11:
Kristendemokraterne kan støtte det fremsatte beslutningsforslag.
Vi finder, at det er vigtigt, at NATO's operationsplan fastlægger en trinvis udvidelse af operationsområdet til resten af Afghanistan gennem oprettelse af det såkaldte Provincial Reconstruction Team, og at det er vigtigt, hvis det skal lykkes at få stabiliseret Afghanistan, at man når stadig længere ud.
Til det formål vil vi gerne, at Danmark også bidrager med et stærkere bidrag til ISAF, end vi gør i forvejen, og derfor støtter vi det beslutningsforslag, som regeringen har fremsat.
Vi har ingen betænkeligheder herved.
Vi synes, det er vigtigt, at vi igen fokuserer på at få stabiliseret Afghanistan, efter at det nu i mange måneder har været Irak, der har taget al opmærksomheden, hvilket måske i virkeligheden også har gjort, at verdenssamfundet har mistet opmærksomheden på og interessen for Afghanistan, hvilket bestemt ikke har været til det bedste for udviklingen i landet, uanset de forholdsvis lykkeligt afholdte valg for nylig.
Der er ikke tvivl om, at situationen i Afghanistan ikke er nem, men der har været mange positive resultater, og det giver grobund for optimisme.
Mere end 70 pct. af de valgberettigede afghanere valgte at afgive deres stemme, og det er jo et flot resultat.
Processen hen imod demokrati, som er i gang i øjeblikket, er jo ikke en irreversibel proces, den kan nemlig nemt komme under pres.
Danmark skal være med til at støtte denne proces på alle fronter.
Den samlede danske indsats vil derfor fortsat omfatte humanitær bistand, genopbygningsbistand og bidrag til den internationale sikkerhedsstyrke.
Med denne støtte gør Danmark sit til positivt at påvirke rammebetingelserne for den næste store milepæl i demokratiseringen af det afghanske samfund, nemlig afholdelsen af et parlamentsvalg til foråret.
Jeg er derfor glad for, at et bredt flertal i Folketinget vil medvirke til et udvidet dansk bidrag til sikkerhedsstyrken og dermed efterkomme Sikkerhedsrådets appeller i de tre resolutioner 1386, 1510 og 1563.
Den tidligere udenrigsminister, hr. Niels Helveg Petersen, havde et spørgsmål, som jeg efter bedste evne vil søge at besvare.
I bemærkningerne til beslutningsforslaget står der, at der er lavet en trepartsaftale om tilbagetagelse af afviste asylansøgere fra Danmark, og at den er blevet underskrevet af Afghanistan, Danmark og FN's flygtningeorganisation, UNHCR, den 18. oktober 2004.
Så er der en passus om, at der kan skæres i budgetstøtten, ifald man ikke hjemtager sine egne flygtninge.
Til det vil jeg sige, at det vigtigste er, at Afghanistan begynder at modtage egne flygtninge, og man kan – hvad skal vi sige – opmuntre til den proces på flere måder ud over at skære i støtten.
Man kan jo f.eks. udvikle det afghanske flygtningeministerium, således at de bliver i stand til at håndtere deres hjemkomne flygtninge.
En af årsagerne til, at Afghanistan har været uvillig til at modtage egne flygtninge, er bl.a., at man simpelt hen har et kapacitetsproblem, selv om mange flygtninge egentlig ønsker at vende hjem.
Derfor er det korrekt, hvad den tidligere udenrigsminister siger, at der er en mulighed for at skære i det, der hedder budgetstøtten, men der er også mulighed for at animere Afghanistan til at tage flygtninge hjem på anden vis.